РЕПУБЛИКА СРБИЈА

НАРОДНА СКУПШТИНА

Одбор за рад, социјална питања,

друштвену укљученост

и смањење сиромаштва

17 Број: 06-2/55-13

12. фебруар 2013. године

Б е о г р а д

З А П И С Н И К

14. СЕДНИЦЕ ОДБОРА ЗАРАД, СОЦИЈАЛНА ПИТАЊА,

ДРУШТВЕНУ УКЉУЧЕНОСТ И СМАЊЕЊЕ СИРОМАШТВА,

ОДРЖАНЕ 11. ФЕБРУАРА 2013. ГОДИНЕ

Седница је почела у 14, 05 часова.

Седницом је председавала Милица Дроњак, председница Одбора.

Седници су присуствовали чланови Одбора: Нинослав Гирић, Миланка Јевтовић Вукојичић, Љиљана Лучић, Ранка Савић, Славица Савељић, Александар Пејчић, Јована Јоксимовић, Мирјана Драгаш, Љиљана Миладиновић, Мирослав Маркићевић, Саша Дујовић и Иван Бауер, као и заменица члана Милица Војић Марковић (Душица Морчев).

Седници нису присуствовали чланови Одбора: Сања Чековић и Александар Радојевић.

Седници су поред чланова Одбора, присуствовале народне посланице: Горица Гајић (заменица члана) и Снежана Стојановић Плавшић.

Седници су присуствовали и представници Министарства рада, запошљавања и социјалне политике: Зоран Мартиновић, државни секретар и Драгана Радовановић, начелница сектора.

На предлог Саше Дујовића, дневни ред предложен у сазиву, допуњен је новом тачком о доношењу одлуке о организовању јавног слушања, тако да је усвојен следећи:

Д н е в н и р е д

1. Разматрање Предлога закона о потврђивању Конвенције Међународне организације рада број 181 о приватним агенцијама за запошљавање

2. Разматрање Предлога закона о потврђивању Конвенције Међународне организације рада број 150 о администрацији рада

3. Предлог за доношење одлуке о организовању јавног слушања

4. Разно.

Пре преласка на разматрање утврђеног дневног реда, усвојен је без примедби записник 13. седнице Одбора, одржане 31. јануара 2013. године.

Прва тачка дневног реда **– Разматрање Предлога закона о потврђивању Конвенције Међународне организације рада број 181 о приватним агенцијама за запошљавање**

Зоран Мартиновић је у уводној речи истакао да је Конвенција МОР број 181 настала 1997. године, а да су и ова и Конвенција МОР број 150, утврђене програмом достојанственог рада, који су надлежна министарства утврдила са Међународном организацијом рада и социјалним партнерима за период 2008-2011. година. Подсетио је да су обе конвенције већ биле у скупштинској процедури, али да су након расписаних избора враћене, тако да су се сад нашле на дневном реду седнице НСРС у непромењеном облику.

Рекао је да Конвенција број 181 дефинише могућност постојања приватних агенција за запошљавање, као једног од флексибилних облика рада, које већ постоје у нашем законодавству – у Закону о запошљавању и осигурању за случај незапослености. До сад је регистровано око 50 приватних агенција за запошљавање, али оне у овом тренутку имају само могућност посредовања у запошљавању, а не и да саме запошљавају раднике, па да их „изнајмљују“ другим послодавцима. Трошкови не иду на терет лица која се запошљавају, већ два правна лица уређују односе између себе. Ратификацијом ове Конвенције, ствара се могућност да у домаћем радном законодавству дође до измена, које ће поменутим агенцијама омогућити да код себе запошљавају одређени број лица, као и да их упућују на рад код других послодаваца, што би на известан начин лицима која се на овај начин ангажују, гарантовало већу сигурност. Конвенцију је до сад ратификовало око 30 земаља чланица МОР, а наша земља се ратификацијом приближава тековинама ЕУ у области радног и социјалног права.

Одбор је већином гласова (10 за, један уздржан, троје није гласало), одлучио да предложи Народној скупштини да прихвати Предлог законаопотврђивању Конвенције Међународне организације рада број 181 о приватним агенцијама за запошљавање.

За известиоца Одбора на седници Народне скупштине, одређена је Милица Дроњак, председница Одбора.

Друга тачка дневног реда **–** **Разматрање Предлога закона о потврђивању Конвенције Међународне организације рада број 150 о администрацији рада**

Зоран Мартиновић је поводом Конвенције МОР број 150 рекао да је она старија од претходне, да датира из 1978. године, а ратификовале су је 72 земље чланице МОР. Конвенција је општег карактера и оставља могућност да државе након њене ратификације, у оквиру својих законодавстава, повере одређене евиденције и администрације у области рада, нижим облицима власти, односно локалним самоуправама, па чак и одређеним невладиним организацијама или организацијама послодаваца и синдиката. Истакао је да у области рада постоје многе евиденције, а о појединим појавама у овој области евиденција чак и не постоји. Стога ће се кад Конвенција буде ратификована и преточена у домаће законодавство, као и кад буде извршена анализа тога шта је оно што може да буде поверено другим субјектима, добити потпунија слика о одређеним појавама из области тржишта рада. Једна од могућности коју ова Конвенција нуди јесте да се изменом Закона о раду, регистрација синдиката (тренутно их је регистрованих преко 20 хиљада) повери великим синдикалним подружницама, како би оне регистровале све своје чланице на нивоу послодаваца или грана делатности.

Одбор је већином гласова (10 за, један уздржан, троје није гласало), одлучио да предложи Народној скупштини да прихвати Предлог законаопотврђивању Конвенције Међународне организације рада број 150 о администрацији рада.

За известиоца Одбора на седници Народне скупштине одређена је Милица Дроњак, председница Одбора.

Трећа тачка дневног реда **– Предлог за доношење одлуке о организовању јавног слушања**

Саша Дујовић је предложио да јавно слушање на тему „Положај ратних ветерана у Србији“, буде одржано 21. марта и да уколико Одбор подржи ову идеју, организацију јавног слушања обави Пододбор за питања ратних ветерана и жртава ратова од 1991-1999. године, позивајући стручњаке у овој области који би били компетентни да дају одговоре на питања.

Одбор је једногласно донео одлуку да се 21. марта 2013. године, одржи јавно слушање на тему „Положај ратних ветерана у Србији“, а за његову организацију ће бити задужен Пододбор за питања ратних ветерана и жртава ратова од 1991-1999. године. Време одржавања ће накнадно бити прецизирано.

Четврта тачка дневног реда **– Р а з н о**

Председница је обавестила да је Информација о јавном слушању на тему „Годину дана примене Закона о социјалној заштити“, одржаном 24. јануара 2013. године, прослеђена учесницима.

Такође, информисала је да је на основу закључка Одбора са претходне седнице, прослеђен допис министру рада, запошљавања и социјалне политике, у којем Одбор позива министра на прву наредну седницу, на којој би, сходно члану 229. Пословника НСРС, била разматрана тромесечна информација о раду Министарства. Поред тога, у допису је министар замољен да прими делегацију Пододбора и информише је у којој се фази налази израда Нацрта закона о борачко-инвалидској заштити.

У дискусији су учествовали: Милица Војић Марковић, Милица Дроњак и Александар Пејчић.

Милица Војић Марковић, која је и на претходној седници критиковала што прву тромесечну Информацију о раду Министарства није поднео сам министар, већ његови најближи сарадници, што није у складу са Пословником НСРС, поновила је критику, истичући да би министар требало пред члановима Одбора да поднесе и прву и другу тромесечну информацију о раду.

Председница Одбора је подсетила да је Извештај о раду Министарства рада, запошљавања и социјалне политике за период 27. јул - 23. новембар 2012. године, Одбор прихватио на својој седници, одржаној 05. децембра 2012. године. Извештај су у име министра на седници Одбора образлагали државни секретари, с обзиром на то да је министар био оправдано одсутан, што су чланови Одбора на седници прихватили. Стога се позив који је Одбор у допису упутио министру, односи на подношење информације о раду Министарства за период након периода обухваћеног поменутим извештајем.

Милица Војић Марковић је поновила да прихватање Извештаја у одсуству министра, није у складу са Пословником и истакла да је председница требало на то да упозори чланове Одбора. Сматра да би процедуру подношења и прихватња Извештаја, требало поновити у присуству министра.

Председница је поновила да је министру упућен позив, а да ће чланови бити обавештени о томе кад ће бити одржана седница којој ће он присуствовати.

Александар Пејчић је такође истакао да је на основу Пословника НСРС, министар задужен за информисање надлежног одбора о раду министарства, а не државни секретари. Стога је замолио да убудуће министар лично пред Одбором подноси информацију, како се не би кршио Пословник.

Седница је завршена у 14, 35 часова.

СЕКРЕТАР ПРЕДСЕДНИЦА

Жужана Сич Леви Милица Дроњак